title: Odluka Vijeća (EU) 2016/1353 od 4. kolovoza 2016. o financijskim pravilima Europske obrambene agencije i o stavljanju izvan snage Odluke 2007/643/ZVSP

text:
               12.8.2016

               HR

               Službeni list Europske unije

               L 219/98

         ODLUKA VIJEĆA (EU) 2016/1353
   od 4. kolovoza 2016.
   o financijskim pravilima Europske obrambene agencije i o stavljanju izvan snage Odluke 2007/643/ZVSP
   VIJEĆE EUROPSKE UNIJE,
   uzimajući u obzir Odluku Vijeća (ZVSP) 2015/1835 od 12. listopada 2015. o utvrđivanju statuta, sjedišta i načina djelovanja Europske obrambene agencije (1), a posebno njezin članak 18.,
   budući da:

               (1)

               Vijeće je 18. rujna 2007. donijelo Odluku 2007/643/ZVSP (2) o financijskim pravilima Europske obrambene agencije i pravilima javne nabave te o pravilima o financijskim doprinosima iz operativnog proračuna Europske obrambene agencije.

               (2)

               Nakon donošenja Odluke (ZVSP) 2015/1835 potrebno je Odluku 2007/643/ZVSP staviti izvan snage i utvrditi nova financijska pravila za Europsku obrambenu agenciju,

         DONIJELO JE OVU ODLUKU:
   GLAVA I.

      PREDMET I DEFINICIJE

   Članak 1.
   Predmet
   Ovom Odlukom utvrđuju se bitna financijska pravila Europske obrambene agencije (dalje u tekstu „Agencija”).
   Članak 2.
   Definicije
   Za potrebe ove Odluke primjenjuju se sljedeće definicije:

               (a)

               „država članica sudionica” znači država članica koja sudjeluje u Agenciji;

               (b)

               „država članica doprinositeljica” znači država članica sudionica koja doprinosi određenom projektu ili programu Agencije;

               (c)

               „opći proračun” znači opći proračun utvrđen u skladu s člankom 13. Odluke (ZVSP) 2015/1835;

               (d)

               „dodatni prihodi” odnosi se na dodatne prihode čiji je sadržaj utvrđen u članku 15. Odluke (ZVSP) 2015/1835;

               (e)

               „dužnosnik za ovjeravanje” jest izvršni direktor Agencije koji izvršava ovlasti definirane u članku 10. stavku 5. Odluke (ZVSP) 2015/1835;

               (f)

               „proračun” znači instrument koji za svaku financijsku godinu predviđa i odobrava sve prihode i rashode koji se smatraju potrebnima za Agenciju;

               (g)

               „kontrola” znači bilo koja mjera poduzeta u svrhu pružanja razumnog osiguranja u pogledu djelotvornosti, učinkovitosti i ekonomičnosti poslovanja, pouzdanosti izvješćivanja, zaštite imovine i podataka, sprečavanja, otkrivanja i ispravljanja prijevara i nepravilnosti i njihova praćenja, te odgovarajućeg upravljanja rizicima povezanima sa zakonitošću i pravilnošću osnovnih transakcija, uzimajući u obzir višegodišnju narav programa kao i narav predmetnih plaćanja. Kontrole mogu uključivati razne provjere kao i provedbu politika i postupaka kako bi se postigli ciljevi opisani u prvoj rečenici;

               (h)

               „provjera” znači provjera određenog aspekta neke operacije prihoda ili rashoda.

         GLAVA II.

      PRORAČUN AGENCIJE

   Članak 3.
   Proračun agencije
   Proračun Agencije obuhvaća opći proračun, proračune povezane s aktivnostima koje se odnose na ad hoc projekte ili programe, kako je predviđeno u poglavlju IV. Odluke (ZVSP) 2015/1835, te sve proračune koji su nastali na temelju dodatnih prihoda.

      POGLAVLJE 1.

         Proračunska načela

   Članak 4.
   Poštovanje proračunskih načela
   U skladu s člankom 12. Odluke (ZVSP) 2015/1835, proračun Agencije donosi se i izvršava u skladu s proračunskim načelima navedenima u ovoj Odluci.
   Članak 5.
   Načela jedinstva i točnosti proračuna
   1.   Nijedan prihod ne smije biti prikupljen ili rashod izvršen ako nije unesen u liniju proračuna Agencije.
   2.   Ne smije se preuzeti obveze za rashode ili odobriti rashod izvan okvira odobrenih sredstava proračuna Agencije.
   3.   Odobrena sredstva moguće je unijeti u proračun Agencije samo ako su namijenjena za stavku rashoda koja se smatra potrebnom.
   4.   Kamate pripisane plaćanjima pretfinanciranja iz proračuna Agencije nisu plative Agenciji.
   Članak 6.
   Načelo jedne godine
   1.   Odobrena sredstva unesena u proračun Agencije odobravaju se za jednu financijsku godinu koja traje od 1. siječnja do 31. prosinca.
   2.   Odobrena sredstva za preuzimanje obveza obuhvaćaju ukupne troškove pravnih obveza preuzetih tijekom financijske godine ili do 31. ožujka sljedeće godine za pravne obveze za koje je većina pripremnih faza završena do 31. prosinca.
   3.   Odobrena sredstva za plaćanje obuhvaćaju plaćanja za preuzete pravne obveze u financijskoj godini ili prethodnim financijskim godinama.
   4.   Ovisno o potrebama Agencije i podložno odobrenju Odbora za usmjeravanje u skladu s člankom 15., neiskorištena odobrena sredstva mogu se unijeti u procjenu prihoda i rashoda za sljedeću financijsku godinu. Ta se odobrena sredstva moraju prva upotrijebiti.
   5.   Stavcima od 1. do 4. ne sprečava se raspoređivanje proračunskih obveza za djelovanja koja traju dulje od jedne financijske godine na godišnje obroke tijekom nekoliko godina.
   Članak 7.
   Načelo uravnoteženosti
   1.   Prihodi i odobrena sredstva za plaćanje moraju biti uravnoteženi.
   2.   Agencija ne smije uzimati zajmove u okviru proračuna Agencije.
   3.   Proračunski višak koji proizlazi iz općeg proračuna Agencije u određenoj financijskoj godini smatra se kreditom na raspolaganju državama članicama sudionicama i vraća im se kao odbitak od trećeg doprinosa sljedeće financijske godine.
   Članak 8.
   Načelo obračunske jedinice
   Proračun Agencije sastavlja se i izvršava u eurima, te se i računi iskazuju u eurima. Međutim, za potrebe novčanog toka računovodstveni službenik ovlašten je izvršavati operacije u drugim valutama.
   Članak 9.
   Načelo univerzalnosti
   Ukupni prihodi pokrivaju ukupna odobrena sredstva za plaćanje. Svi prihodi i rashodi iskazuju se u cijelosti u proračunu bez međusobnog usklađivanja.
   Članak 10.
   Načelo specifikacije
   1.   Odobrena sredstva određuju se za posebne namjene barem prema glavama i poglavljima.
   2.   Dužnosnik za ovjeravanje može prenositi odobrena sredstva iz jednog poglavlja u drugo bez ograničenja i iz jedne glave u drugu do iznosa od najviše 10 % odobrenih sredstava u godini navedenoj u liniji iz koje se sredstva prenose.
   Dužnosnik za ovjeravanje Odboru za usmjeravanje predlaže prijenose odobrenih sredstava iz jedne glave u drugu iznad ograničenja iz prvog podstavka. Odbor za usmjeravanje može se usprotiviti takvim prijenosima u roku od tri tjedna. Nakon isteka tog roka smatra se da su prijenosi odobren.
   Dužnosnik za ovjeravanje obavješćuje Odbor za usmjeravanje o svim prijenosima izvršenima na temelju prvog podstavka. Prijedlozima za prijenose i izvršenim prijenosima prilaže se odgovarajuća i detaljna popratna dokumentacija koja prikazuje izvršavanje odobrenih sredstava i procjene potreba do kraja financijske godine, za naslove u čiju korist se to čini i za one s kojih se odobrena sredstva prenose.
   Članak 11.
   Načelo dobrog financijskog upravljanja
   1.   Odobrena sredstva upotrebljavaju se u skladu s načelom dobrog financijskog upravljanja, a posebno u skladu s načelima ekonomičnosti, učinkovitosti i djelotvornosti.
   2.   Načelo ekonomičnosti zahtijeva da su sredstva kojima se Agencija koristi u obavljanju svojih djelatnosti pravodobno dostupna, u primjerenoj količini i primjerene kvalitete te po najboljoj cijeni.
   Načelo učinkovitosti odnosi se na postizanje najboljeg odnosa između upotrijebljenih sredstava i postignutih rezultata.
   Načelo djelotvornosti odnosi se na postizanje određenih postavljenih ciljeva i željenih rezultata.
   Članak 12.
   Unutarnja kontrola izvršenja proračuna
   1.   Proračun Agencije izvršava se u skladu s djelotvornom i učinkovitom unutarnjom kontrolom.
   2.   Za potrebe izvršenja proračuna Agencije unutarnja kontrola definira se kao postupak koji se primjenjuje na svim razinama upravljanja te čija je namjena razumno osiguravanje postizanja sljedećih ciljeva:

               (a)

               djelotvornosti, učinkovitosti i ekonomičnosti poslovanja;

               (b)

               pouzdanosti izvješćivanja;

               (c)

               zaštite imovine i podataka;

               (d)

               sprečavanja, otkrivanja, ispravljanja i praćenja prijevara i nepravilnosti;

               (e)

               odgovarajućeg upravljanja rizicima povezanima sa zakonitošću i pravilnošću osnovnih transakcija.

         3.   Djelotvorna i učinkovita unutarnja kontrola temelji se na najboljim međunarodnim praksama i posebno obuhvaća elemente utvrđene u članku 32. stavcima 3. i 4. Uredbe (EU, Euratom) br. 966/2012 Europskog parlamenta i Vijeća (3), uzimajući u obzir strukturu i veličinu Agencije, narav zadaća koje su joj povjerene, iznose o kojima je riječ te uključene financijske i operativne rizike.
   Članak 13.
   Načelo transparentnosti
   1.   Proračun Agencije donosi se i izvršava te se financijsko izvještavanje izvršava u skladu s načelom transparentnosti.
   2.   Podložno članku 35. stavku 3. Uredbe (EU, Euratom) br. 966/2012, proračun Agencije, uključujući plan radnih mjesta i izmjene proračuna, kako su donesene, objavljuju se na internetskim stranicama Agencije u roku od četiri tjedna od njihova donošenja.
   GLAVA III.

      ODREDBE KOJE SE PRIMJENJUJU NA OPĆI PRORAČUN

      POGLAVLJE 1.

         Financijsko planiranje

   Članak 14.
   Opći proračun
   1.   Ravnatelj Agencije do 31. ožujka svake godine Odboru za usmjeravanje dostavlja preliminarnu procjenu nacrta općeg proračuna za iduću godinu.
   2.   Ravnatelj Agencije do 30. lipnja svake godine Odboru za usmjeravanje predlaže revidiranu preliminarnu procjenu nacrta općeg proračuna za iduću godinu zajedno s nacrtom trogodišnjeg okvira za planiranje.
   3.   Ravnatelj Agencije do 30. rujna svake godine Odboru za usmjeravanje predlaže nacrt općeg proračuna zajedno s nacrtom trogodišnjeg okvira za planiranje. Nacrtom je obuhvaćeno sljedeće:

               (a)

               odobrena sredstva koja se smatraju potrebnima za:

                           i.

                           pokrivanje troškova vođenja, osoblja i sastanaka Agencije;

                           ii.

                           osiguravanje vanjskog savjetovanja, osobito operativnih analiza, koje je nužno za obavljanje zadaća Agencije, i za specifične aktivnosti u zajedničku korist svih država članica sudionica;

               (b)

               predviđeni prihod potreban za pokrivanje rashoda.

         4.   Cilj Odbora za usmjeravanje jest osigurati da odobrena sredstva iz stavka 3. točke (a) podtočke ii. predstavljaju znatan udio ukupnih odobrenih sredstava iz stavka 3. Ta odobrena sredstva odražavaju stvarne potrebe i Agenciji omogućuju obavljanje operativne uloge.
   5.   Nacrt općeg proračuna popraćen je detaljnim obrazloženjima i planom radnih mjesta.
   6.   Odbor za usmjeravanje, djelujući jednoglasno, može odlučiti da nacrt općeg proračuna, osim navedenog, pokriva i određeni projekt ili program, ako je njegov cilj očigledno u interesu svih država članica sudionica.
   7.   Odobrena sredstva razvrstavaju se u glave i poglavlja grupiranjem rashoda prema vrsti ili namjeni, a prema potrebi podijeljeni su u članke.
   8.   Svaka glava može obuhvaćati poglavlje nazvano „privremena odobrena sredstva”. Ta odobrena sredstva knjiže se gdje postoji istinski utemeljena nejasnoća o iznosu potrebnih odobrenih sredstava ili o opsegu provedbe knjiženih odobrenih sredstava.
   9.   Prihodi se sastoje od:

               (a)

               doprinosa koje, na temelju visine bruto nacionalnog dohotka (BND), plaćaju države članice sudionice;

               (b)

               drugih prihoda, uključujući odbitke od primitaka od rada osoblja i kamata pripisanih na bankovnim računima Agencije.

         Nacrtom općeg proračuna predviđaju se linije za namjenske troškove, a tamo gdje je to moguće, navodi se i predviđeni iznos.
   10.   Odbor za usmjeravanje, djelujući jednoglasno, donosi nacrt općeg proračuna do 31. prosinca svake godine. Pritom Odborom za usmjeravanje predsjeda ravnatelj Agencije, ili predstavnik kojeg ravnatelj Agencije imenuje ili član Odbora za usmjeravanje kojeg ravnatelj Agencije zaduži za tu ulogu. Izvršni direktor izjavljuje da je proračun donesen i obavješćuje države članice sudionice.
   11.   Ako na početku financijske godine nacrt općeg proračuna još nije donesen, iznos jednak najviše jednoj dvanaestini odobrenih proračunskih sredstava za prethodnu financijsku godinu može se utrošiti svaki mjesec za bilo koje poglavlje ili podskupinu proračuna. Međutim, prema ovom aranžmanu, Agenciji se ne stavljaju na raspolaganje odobrena sredstva veća od jedne dvanaestine odobrenih sredstava predviđenih u nacrtu općeg proračuna, čija je izrada u tijeku. Odbor za usmjeravanje može, djelujući kvalificiranom većinom na prijedlog izvršnog direktora, odobriti potrošnju veću od jedne dvanaestine, pod uvjetom da ukupna odobrena proračunska sredstva za tu financijsku godinu ne premašuju odobrena proračunska sredstva prethodne financijske godine. Izvršni direktor može pozvati na uplatu doprinosa potrebnih za pokrivanje proračunskih sredstava odobrenih na temelju ove odredbe te se ti doprinosi uplaćuju u roku od 30 dana od upućivanja poziva na uplatu doprinosa.
   Članak 15.
   Izmjene proračuna
   1.   Izvršni direktor može u slučaju neizbježnih, izvanrednih ili nepredviđenih okolnosti Odboru za usmjeravanje predložiti nacrt izmjene proračuna.
   2.   Nacrt izmjena proračuna sastavlja se, predlaže i donosi te se o njemu obavješćuje u skladu s istim postupkom kao i za opći proračun. Odbor za usmjeravanje djeluje uzimajući u obzir hitnost u vezi s tim okolnostima.

      POGLAVLJE 2.

         Financijski izvršitelji i izvršenje proračuna u skladu s načelom dobrog financijskog upravljanja

   Članak 16.
   Ovlasti i dužnosti dužnosnika za ovjeravanje
   1.   Izvršni direktor izvršava obveze dužnosnika za ovjeravanje. Dužnosnik za ovjeravanje izvršava opći proračun u skladu s ovim financijskim pravilima te u skladu s načelom dobrog financijskog upravljanja, na vlastitu odgovornost i u okviru odobrenih sredstava. Dužnosnik za ovjeravanje odgovoran je za osiguravanje usklađenosti sa zahtjevima zakonitosti i pravilnosti.
   2.   Izvršni direktor može delegirati ovlasti za izvršenje proračuna na osoblje Agencije, na koje se primjenjuje Odluka Vijeća (EU) 2016/1351 (4) (dalje u tekstu „Pravilnik o osoblju Agencije”), u skladu s uvjetima utvrđenima u ovim financijskim pravilima. Osobe ovlaštene na taj način mogu djelovati samo u okviru izričito dodijeljenih ovlasti.
   3.   Stručni tehnički poslovi i administrativni, pripremni ili pomoćni poslovi, koji ne uključuju izvršavanje javnih ovlasti niti primjenu ovlaštenja za odlučivanje na temelju diskrecijskog prava, mogu se na temelju ugovora povjeriti vanjskim subjektima ili tijelima.
   4.   Uzimajući u obzir rizike povezane s upravljačkim okruženjem, kao i vrstu financiranog djelovanja, izvršni direktor Odboru za usmjeravanje predlaže te uspostavlja organizacijsku strukturu i sustave unutarnje kontrole prikladne za izvršavanje njegovih dužnosti. Uspostava takve strukture i sustava mora se obrazložiti analizom rizika koja uzima u obzir njihovu isplativost.
   Odbor za usmjeravanje daje svoju suglasnost za odluke povezane s organizacijskom strukturom Agencije.
   Izvršni direktor može uspostaviti stručnu i savjetodavnu funkciju koja će mu pomoći kontrolirati rizike koji su povezani s njegovim aktivnostima.
   5.   Dužnosnik za ovjeravanje čuva popratne dokumente povezane s poslovanjem u razdoblju od pet godina od datuma odluke o davanju razrješnice Agenciji u vezi s izvršavanjem općeg proračuna za dotičnu godinu.
   6.   Članak 31. Odluke (ZVSP) 2015/1835 primjenjuje se na obradu osobnih podataka.
   Članak 17.
   Ex ante kontrole

   1.   Svaka operacija podliježe barem ex ante kontroli operativnih i financijskih obilježja operacije, koja se temelji na analizi dokumenata i raspoloživim rezultatima već provedenih kontrola.

      Ex ante kontrole obuhvaćaju pokretanje i provjeru operacije.
   Pokretanje i provjera operacije odvojene su funkcije.
   2.   Pod pokretanjem operacije podrazumijevaju se sve operacije za pripremu donošenja akata o izvršenju proračuna Agencije.
   3.   Podrazumijeva se da ex ante provjera operacije obuhvaća sve ex ante provjere koje uspostavi dužnosnik za ovjeravanje radi provjere operativnih i financijskih aspekata. Provjeru predmetne transakcije provodi osoblje različito od osoblja koje je pokrenulo operaciju.
   4.   Ex ante kontrolama provjerava se koherentnost zahtijevanih popratnih dokumenata i svih drugih dostupnih podataka.
   Učestalost i detaljnost ex ante kontrola određuje dužnosnik za ovjeravanje uzimajući u obzir aspekte rizika i isplativosti. U slučaju nedoumica, dužnosnik za ovjeravanje odgovoran za potvrđivanje predmetnog plaćanja zahtijeva dodatne informacije ili provodi kontrolu na licu mjesta kako bi dobio razumnu potvrdu u okviru ex ante kontrole.
   Svrha je ex ante kontrola utvrditi:

               (a)

               ispravnost rashoda i prihoda te njihovu sukladnost s primjenjivim odredbama;

               (b)

               je li primijenjeno načelo dobrog financijskog upravljanja navedeno u članku 11.

         Za potrebe kontrola dužnosnik za ovjeravanje može niz sličnih pojedinačnih transakcija u vezi s plaćama, mirovinama, naknadama za troškove službenog putovanja i troškove zdravstvene zaštite smatrati jednom operacijom.
   Članak 18.
   Ex post kontrole
   1.   Dužnosnik za ovjeravanje može uspostaviti ex post kontrole kako bi provjerio već odobrene operacije nakon ex ante kontrola. Te se kontrole mogu organizirati na temelju uzorka prema riziku.

      Ex post kontrole mogu se provoditi na temelju dokumenata ili, prema potrebi, na licu mjesta.
   2.   Ex post kontrole provodi osoblje različito od osoblja koje je odgovorno za ex ante kontrole. Osoblje odgovorno za ex post kontrole ne odgovara članovima osoblja odgovornima za ex ante kontrole.
   Osoblje odgovorno za kontrolu upravljanja financijskim poslovanjem mora biti stručno osposobljeno.
   Članak 19.
   Godišnja izvješća
   Izvršni direktor Odboru za usmjeravanje jednom godišnje podnosi izvješće o izvršavanju svojih dužnosti. Izvršni direktor u tu svrhu podnosi godišnje financijske izvještaje Agencije poštujući rokove navedene u članku 44.
   Godišnji financijski izvještaji Agencije obuhvaćaju više dijelova, a posebno:

               (a)

               izvješće o radu kojim se opisuju glavni aspekti financijske godine;

               (b)

               financijski izvještaj;

               (c)

               izvješće o izvršenju proračuna.

         Završnim financijskim izvještajima prilaže se bilješka koju sastavlja računovodstveni službenik u kojoj izjavljuje da su godišnji financijski izvještaji sastavljeni u skladu s primjenjivim računovodstvenim načelima, pravilima i metodama.
   Završni financijski izvještaji sadržavaju financijske podatke i podatke o upravljanju, uključujući rezultate kontrola, u kojima se izjavljuje da, osim ako je drukčije navedeno u bilo kakvim rezervama u vezi s određenim područjima prihoda i rashoda, izvršni direktor može pouzdano jamčiti sljedeće:

               (a)

               podaci sadržani u izvješću istiniti su i točni;

               (b)

               sredstva dodijeljena aktivnostima opisanima u izvješću upotrijebljena su u svrhu za koju su namijenjena i u skladu su s načelom dobrog financijskog upravljanja;

               (c)

               postojeći postupci kontrole daju potrebna jamstva u vezi sa zakonitosti i pravilnosti osnovnih transakcija. Izvješće o radu sadržava rezultate poslova s obzirom na utvrđene ciljeve, rizike povezane s tim poslovima, upotrebu osiguranih sredstava kao i učinkovitost i djelotvornost sustavâ unutarnje kontrole, među ostalim sveukupnu ocjenu troškova i koristi kontrola.

         Članak 20.
   Financijski izvještaj
   1.   Financijski izvještaji iskazuju se u eurima i obuhvaćaju:

               (a)

               bilancu stanja i izvještaj o financijskom rezultatu, koji predstavljaju svu aktivu i pasivu, financijsko stanje i poslovni rezultat na dan 31. prosinca prethodne godine; iskazuju se u skladu s računovodstvenim pravilima iz članka 39;

               (b)

               izvještaj o novčanom toku koji prikazuje naplaćene i isplaćene iznose tijekom godine, kao i završno stanje riznice;

               (c)

               izvještaj o promjenama u neto aktivi koji daje pregled kretanja u pričuvi i akumulirane rezultate tijekom godine.

         2.   Bilješkama uz financijske izvještaje dopunjuju se podaci prikazani u izvještajima iz stavka 1., daju komentari na njih te pružaju svi dodatni podaci koje propisuje međunarodno prihvaćena računovodstvena praksa, kada su ti podaci bitni za aktivnosti Agencije.
   Članak 21.
   Izvješće o izvršenju proračuna
   Izvješće o izvršenju proračuna Agencije obuhvaća opći proračun te proračune povezane s ad hoc aktivnostima i dodatnim prihodima; iskazuje se u eurima. Struktura izvješća o izvršenju proračuna ista je kao i struktura samog proračuna.
   Sastoji se od:

               (a)

               izvješća koje objedinjuje sve proračunske operacije u određenoj godini u smislu prihoda i rashoda;

               (b)

               objašnjenja kojima se dopunjuju podaci iz izvješća te daju komentari na njih.

         Članak 22.
   Zaštita financijskih interesa agencije
   1.   Ako član osoblja koji je uključen u financijsko upravljanje i kontrolu transakcija smatra da je odluka koju je dužan izvršiti ili prihvatiti na zahtjev nadređenih nepravilna ili u suprotnosti s načelima dobrog financijskog upravljanja ili pravilima struke koja je taj član osoblja dužan poštovati, o tome pisanim putem obavješćuje izvršnog direktora koji svoj odgovor također dostavlja pisanim putem. Ako izvršni direktor ne poduzme nikakvu radnju ili potvrdi prvotnu odluku ili uputu, a član osoblja smatra da takva potvrda ne predstavlja razuman odgovor na njegovo pitanje, član osoblja o tome obavješćuje ravnatelja Agencije.
   2.   U slučaju nezakonitih aktivnosti, prijevare ili korupcije koji mogu naštetiti interesima Agencije ili njezinih članova, član osoblja o tome obavješćuje tijela određena na temelju važećeg zakonodavstva. Kolegij revizora, kao i vanjski revizori koji provode financijske revizije Agencije, obavješćuju dužnosnika za ovjeravanje o svakoj sumnji na nezakonitu aktivnost, prijevaru ili korupciju koji mogu naštetiti interesima Agencije ili njezinih članova.
   Članak 23.
   Računovodstveni službenik
   1.   Odbor za usmjeravanje imenuje računovodstvenog službenika na kojeg se primjenjuje Pravilnik o osoblju Agencije, koji je potpuno neovisan u obavljanju svojih dužnosti u Agenciji i odgovaran je Odboru za usmjeravanje. Računovodstveni službenik u Agenciji je odgovoran za:

               (a)

               ispravno izvršenje plaćanja, naplatu prihoda i povrat iznosa utvrđenih kao potraživanja;

               (b)

               vođenje računovodstva te sastavljanje i prikazivanje financijskih izvještaja u skladu s poglavljem 6. ove glave te člancima 19., 20. i 21.;

               (c)

               provedbu, u skladu s poglavljem 6. ove glave, računovodstvenih pravila i kontnog plana;

               (d)

               potvrđivanje sustava koje je odredio dužnosnik za ovjeravanje za pribavljanje ili opravdavanje računovodstvenih podataka; u vezi s navedenim, računovodstveni službenik ovlašten je u svakom trenutku provjeriti usklađenost s kriterijima potvrđivanja;

               (e)

               upravljanje riznicom.

         2.   Računovodstveni službenik od dužnosnika za ovjeravanje mora pribaviti sve potrebne podatke za sastavljanje financijskih izvještaja koji daju istinit i vjeran prikaz financijskog stanja Agencije i izvršenja proračuna. Dužnosnik za ovjeravanje jamči pouzdanost tih podataka.
   3.   Prije nego što izvršni direktor usvoji izvještaje, potpisuje ih računovodstveni službenik, čime potvrđuje da u razumnoj mjeri jamči da izvještaji daju istinit i vjeran prikaz financijskog položaja Agencije.
   Za potrebe prvog podstavka računovodstveni službenik provjerava jesu li financijski izvještaji pripremljeni u skladu s računovodstvenim pravilima iz članka 39. te jesu li u financijskim izvještajima knjiženi svi prihodi i rashodi.
   Dužnosnik za ovjeravanje ili osobe kojima je delegirao ovlasti ostaju u potpunosti odgovorni za pravilnu upotrebu sredstava kojima upravljaju, zakonitost i pravilnost rashoda koje kontroliraju te za cjelovitost i točnost podataka proslijeđenih računovodstvenom službeniku.
   Računovodstveni službenik ovlašten je provjeriti dobivene podatke te provesti sve daljnje provjere koje smatra potrebnima da bi potpisao financijske izvještaje.
   Računovodstveni službenik prema potrebi izražava rezerve, pri čemu mora točno objasniti njihovu narav i opseg.
   Podložno stavku 4., samo je računovodstveni službenik ovlašten upravljati gotovim novcem i novčanim ekvivalentima. Računovodstveni službenik odgovoran je za njihovo čuvanje.
   4.   Pri obavljanju svojih dužnosti računovodstveni službenik može delegirati određene zadaće članovima osoblja na koje se primjenjuje Pravilnik o osoblju Agencije, kada je to nužno za obavljanje njegovih dužnosti u skladu s financijskim pravilima Agencije.
   5.   Ne dovodeći u pitanje bilo kakve stegovne mjere, Odbor za usmjeravanje u bilo kojem trenutku može privremeno ili konačno suspendirati s dužnosti računovodstvenog službenika. U tom slučaju Odbor za usmjeravanje imenuje privremenog računovodstvenog službenika.
   Članak 24.
   Odgovornost financijskih izvršitelja
   1.   Članci od 16. do 26. ne dovode u pitanje kaznenopravnu odgovornost financijskih izvršitelja prema mjerodavnom nacionalnom pravu i važećim odredbama o zaštiti financijskih interesa Agencije i borbi protiv korupcije koja uključuje dužnosnike Unije ili dužnosnike država članica.
   2.   Svaki dužnosnik za ovjeravanje ili računovodstveni službenik podliježe stegovnom postupku i plaćanju odštete, u skladu s Pravilnikom o osoblju Agencije. U slučaju nezakonitih aktivnosti, prijevare ili korupcije koje mogu nanijeti štetu interesu Agencije ili njezinih članova, predmet se upućuje nadležnim tijelima određenima na temelju važećeg zakonodavstva, a posebno Europskom uredu za borbu protiv prijevara (OLAF).
   3.   Od svakog člana osoblja može se zahtijevati da, u cijelosti ili djelomično, nadoknadi svaku štetu koju je Agencija pretrpjela zbog njegove teške povrede dužnosti tijekom obnašanja dužnosti ili u vezi s obnašanjem dužnosti. Tijelo za imenovanje donosi obrazloženu odluku nakon provedbe formalnosti koje su za stegovne mjere utvrđene važećim zakonodavstvom.
   4.   U vezi s odgovornosti dužnosnikâ za ovjeravanje, primjenjuje se članak 73. stavci 1. i 2. Uredbe (EU, Euratom) br. 966/2012.
   Članak 25.
   Sukob interesa
   1.   Financijskim izvršiteljima u smislu glave III. poglavlja 2. i drugim osobama uključenima u izvršenje proračuna i upravljanje njime, uključujući pripremne akte za navedeno, te u reviziju i kontrolu proračuna, zabranjuje se poduzimanje radnji koje bi mogle dovesti do sukoba njihovih interesa s interesima Agencije.
   Ako postoji taj rizik, dotična osoba suzdržava od takve radnje i predmet upućuje izvršnom direktoru koji u pisanom obliku potvrđuje postoji li sukob interesa. Navedena osoba o tome obavješćuje i svojeg neposredno nadređenog. Ako je izvršitelj izvršni direktor, predmet mora uputiti ravnatelju Agencije.
   Ako se utvrdi postojanje sukoba interesa, navedena osoba prestaje sa svim radnjama u vezi s predmetnim pitanjem. Sve odgovarajuće daljnje mjere poduzima izvršni direktor ili, ako se sukob interesa odnosi na izvršnog direktora, ravnatelj Agencije.
   2.   Za potrebe stavka 1., sukob interesa postoji ako je ugroženo nepristrano i objektivno obnašanje funkcije financijskog izvršitelja ili druge osobe iz stavka 1., iz obiteljskih, emotivnih, političkih ili nacionalnih razloga, ekonomskog interesa ili bilo kojeg drugog zajedničkog interesa s primateljem.
   Članak 26.
   Razdvajanje dužnosti
   Dužnosti dužnosnika za ovjeravanje i računovodstvenog službenika razdvajaju se i međusobno isključuju.

      POGLAVLJE 3.

         Unutarnja revizija

   Članak 27.
   Imenovanje, ovlasti i dužnosti unutarnjeg revizora
   1.   Agencija uspostavlja funkciju unutarnje revizije koja se provodi u skladu s odgovarajućim međunarodnim standardima.
   2.   Unutarnji revizor ne može biti dužnosnik za ovjeravanje ni računovodstveni službenik.
   3.   Unutarnji revizori savjetuju Agenciju u pogledu postupanja s rizikom, izdavanjem neovisnih mišljenja o kvaliteti sustava upravljanja i kontrole te izdavanjem preporuka za poboljšanje uvjeta za izvršavanje poslova i promicanje dobrog financijskog upravljanja.
   Unutarnji revizor posebno je odgovoran za:

               (a)

               procjenu prikladnosti i djelotvornosti sustava unutarnjeg upravljanja te za uspješnost službi u provođenju programa i djelovanja u odnosu na rizike koji su s njima povezani;

               (b)

               procjenu učinkovitosti i djelotvornosti sustava unutarnje kontrole i revizije koji se primjenjuju na svaki postupak izvršenja proračuna.

         4.   Unutarnji revizor izvršava svoje dužnosti u vezi sa svim aktivnostima i službama Agencije. Unutarnji revizor ima puni i neograničeni pristup svim podacima potrebnima za obavljanje njegovih dužnosti. Unutarnji revizor u obzir uzima godišnje izvješće izvršnog direktora i sve druge utvrđene podatke.
   5.   Unutarnji revizor sastavlja godišnji revizijski plan i podnosi ga izvršnom direktoru.
   6.   Unutarnji revizor u obzir uzima izvješće dužnosnika za ovjeravanje na temelju članka 19. i sve druge utvrđene podatke.
   7.   Unutarnji revizor izvješćuje izvršnog direktora o svojim nalazima i preporukama.
   Unutarnji revizor dostavlja izvješće i u sljedećim slučajevima:

               —

               kritični rizici i preporuke nisu uzeti u obzir,

               —

               postoji znatno kašnjenje u provedbi preporuka danih u prijašnjim godinama.

         Izvršni direktor osigurava redovito praćenje provedbe preporuka danih u okviru revizije.
   Izvršni direktor svake godine Odboru za usmjeravanje šalje izvješće koje sadržava sažetak broja i vrste provedenih unutarnjih revizija, izdanih preporuka i mjera poduzetih na temelju tih preporuka. Odbor za usmjeravanje ispituje podatke te jesu li preporuke provedene u cijelosti i na vrijeme.
   8.   Agencija daje kontaktne podatke unutarnjeg revizora fizičkim ili pravnim osobama koje sudjeluju u operacijama rashoda za potrebe povjerljivog obraćanja unutarnjem revizoru.
   9.   Izvješća i nalazi unutarnjeg revizora dostupni su javnosti tek nakon što unutarnji revizor potvrdi mjere poduzete za njihovu provedbu.
   Članak 28.
   Neovisnost unutarnjeg revizora
   Neovisnost unutarnjeg revizora, odgovornost unutarnjeg revizora za mjere poduzete pri izvršavanju njegovih dužnosti te pravo unutarnjeg revizora da pokrene postupak pred Sudom Europske unije određuje se u skladu s člankom 100. Uredbe (EU, Euratom) br. 966/2012.

      POGLAVLJE 4.

         Izvršavanje prihoda i rashoda

   Članak 29.
   Izvršenje prihoda
   1.   Izvršenje prihoda obuhvaća sastavljanje procjena iznosa potraživanja, utvrđivanje dodijeljenih prava čiji je povrat potrebno osigurati i izdavanje naloga za povrat. Ono prema potrebi uključuje mogućnost odricanja od utvrđenih dodijeljenih prava.
   2.   Mora se osigurati povrat pogrešno plaćenih iznosa.
   Ako stvarni povrat ne bude izvršen u roku utvrđenom u obavijesti o terećenju, računovodstveni službenik o tome obavješćuje dužnosnika za ovjeravanje i bez odgađanja pokreće postupak za izvršenje povrata svim pravno dostupnim sredstvima, među ostalim, kada je to primjereno, prijebojem i, ako to nije moguće, prisilnom naplatom.
   Ako se dužnosnik za ovjeravanje planira u cijelosti ili djelomično odreći povrata utvrđenog iznosa potraživanja, osigurava da je to odricanje pravilno i u skladu s načelima dobrog financijskog upravljanja i proporcionalnosti. Odluka o odricanju mora biti obrazložena. U odluci o odricanju navodi se da su poduzete mjere za osiguravanje povrata te pravne i činjenične osnove na kojima se odluka temelji.
   Računovodstveni službenik vodi popis dugovanja za koja je potrebno osigurati povrat. Dodijeljena prava Agencije razvrstavaju se na popisu prema datumu izdavanja naloga za povrat. Računovodstveni službenik navodi i odluke o odricanju ili djelomičnom odricanju od povrata utvrđenih iznosa. Popis se dodaje godišnjim financijskim izvještajima Agencije.
   3.   Na svaki dug koji nije otplaćen do datuma dospijeća utvrđenog u obavijesti o terećenju obračunavaju se kamate u skladu s člankom 83. Delegirane uredbe Komisije (EU) br. 1268/2012 (5).
   4.   Na dodijeljena prava Agencije u odnosu na treće strane i na dodijeljena prava trećih strana u odnosu na Agenciju primjenjuje se rok zastare od pet godina.
   Članak 30.
   Doprinos država članica općem proračunu agencije
   1.   Određivanje doprinosa ako se primjenjuje ključ za raspodjelu na temelju BND-a jest kako slijedi:

               (a)

               ako se primjenjuje ključ za raspodjelu na temelju BND-a, raspodjela doprinosa među državama članicama koje su dužne platiti doprinos utvrđuje se u skladu s ključem za raspodjelu na temelju bruto nacionalnog proizvoda kako je određeno u članku 41. stavku 2. Ugovora o Europskoj uniji i u skladu s Odlukom Vijeća 2007/436/EZ, Euratom (6) ili bilo kojom drugom odlukom koja je može zamijeniti;

               (b)

               podaci za izračun svakog doprinosa podaci su određeni u stupcu „BND – vlastita sredstva” u tablici „Sažetak financiranja općeg proračuna prema vrsti vlastitih sredstava i državi članici” koja je dodana posljednjem proračunu Unije. Doprinos svake države članice koja je dužna platiti doprinos razmjeran je udjelu BND-a te države članice u ukupnom zbroju BND-a država članica koje su dužne platiti doprinos.

         2.   Raspored plaćanja doprinosa jest kako slijedi:

               (a)

               države članice sudionice plaćaju predviđene doprinose za financiranje općeg proračuna Agencije u tri jednaka obroka, do 15. ožujka, do 15. lipnja i do 15. listopada dotične financijske godine. Agencija državama članicama sudionicama šalje pisma s pozivom na plaćanje doprinosa najmanje 60 dana prije datuma plaćanja obroka;

               (b)

               nakon usvajanja izmjene proračuna države članice sudionice plaćaju potrebne doprinose u roku od 60 dana od dana slanja poziva na plaćanje doprinosa;

               (c)

               svaka država članica plaća bankovne naknade povezane s plaćanjem svojih doprinosa;

               (d)

               ako godišnji proračun nije odobren do 30. studenoga, Agencija na zahtjev države članice može izdati pojedinačni privremeni poziv na plaćanje doprinosa od te države članice, koje treba platiti u roku od 60 dana od dana slanja poziva na plaćanje doprinosa.

         Ako je plaćanje izvršeno unutar roka i Agencija ga primi najviše deset dana nakon isteka roka, Agencija nema pravo na obračun kamata kako je predviđeno u članku 29. stavku 3. Ako plaćanje kasni više od deset dana, kamate se zaračunavaju za cijelo razdoblje kašnjenja.
   Članak 31.
   Izvršenje rashoda
   1.   Kako bi izvršio rashode, dužnosnik za ovjeravanje preuzima proračunske i pravne obveze, potvrđuje rashode i odobrava plaćanja te poduzima pripremne radnje za izvršenje odobrenih sredstava.
   2.   Proračunska obveza je postupak rezerviranja odobrenih sredstava potrebnih za pokrivanje naknadnih plaćanja kako bi se ispunile preuzete pravne obveze. Pravna obveza je radnja kojom dužnosnik za ovjeravanje preuzima ili uspostavlja obvezu koja rezultira terećenjem. Proračunske i pravne obveze donosi isti dužnosnik za ovjeravanje, osim u opravdanim slučajevima.
   Proračunske obveze potpadaju u jednu od sljedećih kategorija:

               (a)

               pojedinačna: proračunska obveza je pojedinačna ako su korisnik i iznos rashoda poznati;

               (b)

               ukupna: proračunska obveza je ukupna ako barem jedan od čimbenika potrebnih za utvrđivanje pojedinačne obveze još uvijek nije poznat;

               (c)

               okvirna: proračunska obveza je okvirna kada ima za svrhu pokrivanje redovnih administrativnih rashoda i kada iznos ili konačni korisnici nisu točno poznati.

         Proračunske obveze za djelovanja koje traju dulje od jedne financijske godine mogu se rasporediti tijekom nekoliko godina na godišnje obroke samo ako je to određeno temeljnim aktom te ako su povezane s administrativnim rashodima.
   3.   Svaka stavka rashoda preuzima se kao obveza, potvrđuje, odobrava i plaća.
   Potvrđivanje rashoda postupak je u kojem dužnosnik za ovjeravanje:

               (a)

               provjerava postojanje dodijeljenog prava vjerovnika;

               (b)

               utvrđuje ili provjerava istinitost i iznos potraživanja;

               (c)

               provjerava uvjete pod kojima plaćanje dospijeva.

         Odobravanje rashoda jest postupak u kojem dužnosnik za ovjeravanje, nakon što je potvrdio dostupnost odobrenih sredstava, računovodstvenom službeniku izdaje nalog da plati potvrđeni rashod.
   4.   U pogledu mjera zbog kojih može nastati rashod na teret proračuna Agencije, dužnosnik za ovjeravanje prvo preuzima proračunsku obvezu prije nego što preuzme pravnu obvezu prema trećim stranama.
   5.   U prvoj godini trogodišnjeg okvira za planiranje Agencije Odbor za usmjeravanje daje odobrenje za rashode poslovanja Agencije za aktivnosti koje obavlja, pod uvjetom da su elementi navedeni u ovom stavku jasno utvrđeni.
   Okvirom za planiranje obuhvaćeni su detaljni ciljevi i očekivani rezultati. Također sadržava opis djelovanja koja treba financirati te iznos dodijeljen svakom djelovanju.
   Svaka suštinska izmjena prve godine trogodišnjeg okvira za planiranje Agencije donosi se istim postupkom kao i početni okvir za planiranje.
   Odbor za usmjeravanje može ovlasti za donošenje nesuštinskih izmjena okvira za planiranje delegirati dužnosniku za ovjeravanje Agencije.
   Članak 32.
   Rokovi
   Plaćanje rashoda mora se izvršiti u rokovima utvrđenima u članku 92. Uredbe (EU, Euratom) br. 966/2012 i članku 111. Delegirane uredbe (EU) br. 1268/2012 te u skladu s navedenim člancima.

      POGLAVLJE 5.

         Izvršenje proračuna

   Članak 33.
   Nabava
   1.   U vezi s nabavom primjenjuje se glava V. Uredbe (EU, Euratom) br. 966/2012 i Delegirana uredba (EU) br. 1268/2012, podložno stavcima 2. i 3. ovog članka.
   2.   Za ugovore vrijednosti između 60 000 EUR i pragova utvrđenih u članku 118. Uredbe (EU, Euratom) br. 966/2012 može se primijeniti postupak utvrđen u Delegiranoj uredbi (EU) br. 1268/2012 za ugovore male vrijednosti koja ne prelazi 60 000 EUR.
   3.   Agencija može sklopiti ugovor, bez obveze pokretanja postupka javne nabave, s Europskom komisijom, međuinstitucijskim uredima, Prevoditeljskim centrom za tijela Europske unije osnovanim Uredbom Vijeća (EZ) br. 2965/94 (7) i drugim tijelima Unije radi nabave robe, pružanja usluga ili izvođenja radova koje potonji obavljaju.
   Članak 34.
   Zajednička nabava
   1.   Agencija na vlastiti zahtjev može sudjelovati kao javni naručitelj u dodjeli ugovora Komisije ili međuinstitucijskih ugovora te dodjeli ugovora drugih tijela ili agencija Unije.
   2.   U kontekstu aktivnosti suradnje s državama članicama, poput onih iz poglavlja IV. Odluke (ZVSP) 2015/1835, Agencija može upotrebljavati postupke zajedničke nabave.
   3.   U slučaju postupka zajedničke nabave između Agencije i javnog naručitelja iz jedne ili više država članica, primjenjuju se postupovne odredbe koje se primjenjuju na Agenciju.
   Kada je udjel u ukupnoj procijenjenoj vrijednosti ugovora koji se odnosi na javnog naručitelja iz jedne ili više država članica ili kojim on upravlja jednak ili viši od 50 %, ili u drugim opravdanim slučajevima, primjenjuju se postupovna pravila iz Direktive 2014/24/EU Europskog parlamenta i Vijeća (8), Direktive 2009/81/EZ Europskog parlamenta i Vijeća (9), ili iz bilo kojeg drugog pravnog akta Unije koji može biti primjenjiv s obzirom na dotični predmet.
   4.   Agencija može upotrebljavati postupke zajedničke nabave s javnim naručiteljima države članice domaćina za pokrivanje svojih administrativnih potreba. U tom se slučaju članak 133. Delegirane uredbe (EU) br. 1268/2012 primjenjuje mutatis mutandis.
   Članak 35.
   Stručnjaci
   Agencija za odabir stručnjaka može primjenjivati odredbe članka 287. Delegirane uredbe (EU) br. 1268/2012 ako u osnovnom aktu programa čija je provedba povjerena Agenciji u tu svrhu nije utvrđen poseban postupak. Takvi se stručnjaci biraju na temelju njihove stručne sposobnosti, a naknada im se isplaćuje na temelju unaprijed objavljenog fiksnog iznosa.
   Vanjski stručnjaci odabiru se na temelju svojih vještina, iskustva i znanja prikladnih za izvršavanje poslova koji su im dodijeljeni te u skladu s načelima nediskriminacije, jednakog postupanja i nepostojanja sukoba interesa.
   Članak 36.
   Bespovratna sredstva
   U vezi s bespovratnim sredstvima primjenjuje se glava VI. Uredbe (EU, Euratom) br. 966/2012 i Delegirana uredba (EU) br. 1268/2012, podložno svim posebnim odredbama osnivačkog akta.
   Članak 37.
   Nagrade
   1.   U vezi s nagradama primjenjuje se glava VII. Uredbe (EU, Euratom) br. 966/2012 i Delegirana uredba (EU) br. 1268/2012, podložno stavku 2. ovog članka.
   2.   Natjecanja za nagrade jedinične vrijednosti 10 000 EUR ili veće mogu se objaviti samo ako su predviđena okvirom za planiranje Agencije.
   Članak 38.
   Pravna sredstva
   1.   Ako postupovna radnja nekog dužnosnika za ovjeravanje negativno utječe na prava podnositelja zahtjeva ili ponuditelja, korisnika ili izvoditelja, ta radnja mora sadržavati uputu o raspoloživim pravnim sredstvima za osporavanje navedenog akta u upravnim i/ili sudskim postupcima.
   2.   Posebno treba naznačiti narav pravnog sredstva, tijelo ili tijela pred kojima se može uložiti, kao i rokove ostvarivanja prava na njega.

      POGLAVLJE 6.

         Računovodstvo

   Članak 39.
   Mjerodavna pravila za financijske izvještaje
   Agencija uspostavlja računovodstveni sustav koji omogućuje pravodobno pružanje točnih, potpunih i pouzdanih informacija.
   Računovodstveni službenik Agencije donosi pravila na temelju međunarodno prihvaćenih računovodstvenih standarda za javni sektor. Računovodstveni službenik smije odstupiti od tih standarda ako to smatra potrebnim kako bi se pružio istinit i objektivan prikaz aktive i pasive, rashoda, prihoda te novčanog toka. Ako računovodstveni službenik suštinski odstupa od tih standarda, u bilješkama uz financijske izvještaje objavljuje se ta činjenica i razlog njezina postojanja.
   Članak 40.
   Računovodstvena načela
   Financijski izvještaji iskazuju podatke, uključujući podatke o računovodstvenim načelima, tako da se osigura njihova relevantnost, pouzdanost, usporedivost i razumljivost. Financijski izvještaji sastavljaju se u skladu s člankom 39.
   Članak 41.
   Računovodstveni sustav
   1.   Računovodstveni sustav sastoji se od općeg računovodstva i proračunskog računovodstva. Računovodstvo se vodi u eurima na temelju kalendarske godine.
   2.   Općim računovodstvom bilježe se, kronološkim redom, koristeći se načelom dvojnog knjigovodstva, svi događaji i postupci koji utječu na ekonomsku i financijsku situaciju te na aktivu i pasivu Agencije.
   3.   Proračunsko računovodstvo pruža detaljan prikaz izvršenja proračuna Agencije. Njime se bilježe svi proračunski prihodi i rashodi.
   Članak 42.
   Popis imovine
   Agencija vodi popis imovine koji prikazuje količinu i vrijednost sve materijalne, nematerijalne i financijske aktive koja čini njegovu imovinu. Agencija provjerava odgovaraju li unosi iz popisa imovine stvarnom stanju.

      POGLAVLJE 7.

         Vanjska revizija i suzbijanje prijevara

   Članak 43.
   Vanjska revizija
   1.   Odbor za usmjeravanje imenuje kolegij revizora za provedbu funkcije vanjske revizije administrativnog i operativnog proračuna, financijskih računa i financijskih izvještaja Agencije. Revizija se provodi u skladu s prihvaćenim međunarodnim revizijskim standardima i, podložno odobrenju Odbora za usmjeravanje, u skladu s dodatnim nadležnostima.
   Kolegij barem svake tri godine pruža Odboru za usmjeravanje neovisno jamstvo i savjete o tome da su aktivnosti Agencije provedene u skladu s načelima dobrog financijskog upravljanja. U svrhu obavljanja te zadaće kolegij se može poslužiti privremenim dodatnim osobljem, uz suglasnost Odbora za usmjeravanje.
   2.   Kolegij revizora sastoji se od najmanje troje revizora iz različitih država članica sudionica, uz potporu osoblja koje nominira kolegij. Taj član osoblja može ostati u toj ulozi sve dok je član kolegija koji ga je nominirao na dužnosti.
   3.   Članovi kolegija revizora imenuju se na razdoblje od tri uzastopne revizije. Osigurava se pravedna rotacija država članica sudionica koje žele poslati svoje revizore.
   4.   Odbor za usmjeravanje imenuje kolegij revizora među kandidatima koje predlože države članice sudionice. Kandidati su po mogućnosti članovi najviše nacionalne revizorske institucije država članica sudionica i pružaju odgovarajuća jamstva sigurnosti i neovisnosti. Kada je to potrebno, na raspolaganju su za izvršavanje zadaća u ime Agencije. Prilikom obavljanja tih zadaća:

               (a)

               članove kolegija i njihovo pomoćno osoblje nastavlja plaćati matično revizorsko tijelo, a od Agencije dobivaju samo naknadu za troškove službenog putovanja na istoj osnovi kako je predviđeno pravilima Agencije;

               (b)

               ne traže niti dobivaju upute od ikoga osim Odbora za usmjeravanje; za vrijeme trajanja revizorskog mandata, kolegij revizora i njegovi članovi u potpunosti su neovisni i odgovorni jedino za provedbu vanjske revizije;

               (c)

               za svoj su rad odgovorni jedino Odboru za usmjeravanje;

               (d)

               provjeravaju izvršavaju li se prihodi i rashodi, kojima upravlja Agencija, u skladu s primjenjivim zakonodavstvom i načelima dobrog financijskog upravljanja.

         5.   Svake godine kolegij revizora bira predsjedavajućeg za sljedeću financijsku godinu. Donosi pravila koja se primjenjuju na revizije koje provode njegovi članovi u skladu s najvišim međunarodnim revizijskim standardima. Kolegij revizora odobrava izvješća o reviziji koja su pripremili njegovi članovi prije njihove dostave izvršnom direktoru i Odboru za usmjeravanje.
   6.   Revizori osiguravaju poštovanje povjerljivosti informacija i zaštite podataka za koje saznaju tijekom obavljanja revizijske zadaće, u skladu s pravilima koja se primjenjuju na te informacije i podatke.
   7.   Revizori imaju pristup, bez odgode i bez prethodne najave, dokumentima i sadržajima svih baza podataka koje se odnose na te prihode i izdatke i prostorima u kojima se ti dokumenti i baze nalaze. Oni mogu napraviti preslike. Osobe uključene u izvršenje prihoda i rashoda Agencije pružaju izvršnom direktoru i osobama odgovornima za reviziju tih rashoda potrebnu pomoć u izvršenju njihovih zadaća. Troškovi povezani s revizijom plaćaju se iz općeg proračuna.
   8.   Odbor za usmjeravanje, na prijedlog izvršnog direktora ili jedne od država članica, može u pojedinačnim slučajevima odlučiti upotrijebiti druga vanjska tijela za posebne revizije, u koordinaciji sa zadaćama kolegija revizora.
   9.   U određenim slučajevima nacionalna revizijska tijela država članica sudionica mogu, na vlastiti trošak i uz suglasnost Odbora za usmjeravanje, dobiti sve informacije i pregledati sve dokumente koje smatraju potrebnima za reviziju odgovarajućeg nacionalnog dijela ili izvješćivanje vlade i parlamenta, bez kršenja prava drugih država članica sudionica i odgovornosti kolegija revizora te u skladu s pravilima Agencije, posebno pravilima o zaštiti podataka.
   Članak 44.
   Godišnja revizija i razrješnica za izvršenje proračuna agencije
   1.   Izvršni direktor do 31. ožujka nakon završetka financijske godine podnosi kolegiju revizora na uvid i davanje mišljenja nacrt godišnjih financijskih izvještaja Agencije kako je navedeno u članku 19.
   2.   Kolegij revizora do 30. lipnja nakon završetka financijske godine podnosi izvršnom direktoru svoje godišnje izvješće o reviziji koje sadržava mišljenje i primjedbe kolegija o nacrtu godišnjih financijskih izvještaja iz stavka 1.
   3.   Izvršni direktor do 15. srpnja nakon završetka financijske godine podnosi Odboru za usmjeravanje konačne revidirane godišnje financijske izvještaje i izvješće o reviziji uz napomene Agencije.
   4.   Odbor za usmjeravanje do 30. listopada nakon završetka financijske godine odobrava revidirane godišnje financijske izvještaje i daje razrješnicu izvršnom direktoru i računovodstvenom službeniku za financijsku godinu.
   5.   Nakon što ih je odobrio Odbor za usmjeravanje, revidirani godišnji financijski izvještaji oglašavaju se u Službenom listu Europske unije.
   6.   Računovodstveni službenik čuva sve račune i popise imovine pet godina od datuma dobivanja odgovarajuće razrješnice.
   Članak 45.
   OLAF
   1.   OLAF može provoditi istrage, uključujući provjere i inspekcije na terenu, u skladu s odredbama i postupcima utvrđenima u Uredbi (EU, Euratom) br. 883/2013 Europskog parlamenta i Vijeća (10) i Uredbi Vijeća (Euratom, EZ) br. 2185/96 (11) radi utvrđivanja je li došlo do prijevare, korupcije ili bilo koje druge nezakonite aktivnosti, koje utječu na financijske interese Agencije, u vezi s bespovratnim sredstvima ili ugovorom koje financira Agencija.
   2.   Ne dovodeći u pitanje stavak 1., ugovori, sporazumi i odluke Agencije sadržavaju odredbe kojima se izričito ovlašćuju kolegij revizora i OLAF za provedbu revizija i istraga u skladu s njihovim nadležnostima.
   GLAVA IV.

      POSEBNE ODREDBE KOJE SE PRIMJENJUJU NA DODATNE PRIHODE

   Članak 46.
   Dodatni prihodi
   1.   U okviru svoje misije u skladu s člankom 2. Odluke (ZVSP) 2015/1835, Agencija može primati dodatne prihode za posebne namjene:

               (a)

               iz općeg proračuna Unije za svaki slučaj posebno, u potpunosti poštujući pravila, postupke i procese donošenja odluka koji se na njega primjenjuju;

               (b)

               od država članica, trećih zemalja i trećih strana, osim ako Odbor za usmjeravanje odluči drukčije u roku od mjesec dana od primitka takvih informacija od Agencije.

         2.   Prihodi iz stavka 1. mogu se upotrebljavati samo za posebne namjene za koje su predviđeni.
   3.   Dodatni administrativni troškovi povezani s upravljanjem dodatnim prihodima podmiruju se, prema potrebi, iz proračuna povezanog sa samim dodatnim prihodima.
   4.   Odredbe glave III. poglavlja od 2. do 7. primjenjive su na dodatne prihode osim ako su relevantnim sporazumom ili sporazumima predviđena drukčija pravila, koja u svakom slučaju moraju biti u skladu s proračunskim načelima utvrđenima u glavi II.
   5.   Proračunski višak koji proizlazi iz dodatnih prihoda na kraju razdoblja provedbe smatra se kreditom na raspolaganju subjektima koji su mu doprinijeli te im se vraća. Može se upotrebljavati i za druge posebne namjene kako je utvrđeno u relevantnom sporazumu ili sporazumima, osim ako Odbor za usmjeravanje odluči drukčije u roku od mjesec dana od primitka takvih informacija od Agencije, prema prijedlogu dotičnog subjekta.
   6.   Računovodstveni službenik usvaja odgovarajuće mjere kako bi se osiguralo da se posebno nadzire upotreba dodatnih prihoda i odgovarajućih odobrenih sredstava. Stoga se doprinosi koji proizlaze iz dodatnih prihoda obračunavaju zasebno i upotrebljavaju u skladu s posebnom namjenom kojoj su dodijeljeni. Radi transparentnosti bit će i uplaćeni na zasebne bankovne račune. Osim toga, bit će zasebno prikazani unutar izvješća o izvršenju proračuna Agencije kako je utvrđeno u članku 21.
   GLAVA V.

      POSEBNE ODREDBE KOJE SE PRIMJENJUJU NA PRORAČUNE POVEZANE S AD HOC AKTIVNOSTIMA

   Članak 47.
   Upravljanje proračunima povezanima s ad hoc aktivnostima od strane agencije

   1.   Odbor za usmjeravanje može, na prijedlog izvršnog direktora ili države članice, odlučiti da države članice mogu Agenciji povjeriti administrativno i financijsko upravljanje određenim aktivnostima unutar njezinih ovlasti u skladu s poglavljem IV. Odluke (ZVSP) 2015/1835.
   2.   Odbor za usmjeravanje može ovlastiti Agenciju, u kontekstu ad hoc projekata i programa Agencije, a pod uvjetima utvrđenima u aranžmanima kojima se uređuju predmetne aktivnosti, za sklapanje ugovora i sporazuma o dodjeli bespovratnih sredstava te da od tih država članica unaprijed prikuplja potrebne doprinose, uzimajući u obzir proračunska ograničenja država članica, kako bi izvršila obveze iz tih ugovora i sporazuma o dodjeli bespovratnih sredstava.
   3.   Odredbe glave III. poglavlja od 2. do 7. ove Odluke primjenjuju se na ad hoc aktivnosti uspostavljene u skladu s člancima 19. i 20. Odluke (ZVSP) 2015/1835, osim ako su temeljnim aktom ili aktima programa ili projekta predviđena drukčija pravila, koja u svakom slučaju moraju biti u skladu s proračunskim načelima utvrđenima u glavi II. ove Odluke.
   4.   Proračunski višak koji proizlazi iz ad hoc projekta ili programa smatra se kreditom na raspolaganju državama članicama sudionicama i svim drugim subjektima koji su mu doprinijeli te im se vraća na kraju razdoblja provedbe ili se upotrebljava za druge posebne namjene kako je utvrđeno u relevantnom sporazumu ili sporazumima ili kako je odlučila dotična država članica ili subjekt.
   GLAVA VI.

      ZAVRŠNE ODREDBE

   Članak 48.
   Izmjene
   Svako upućivanje na Uredbu (EU, Euratom) br. 966/2012 tumači se tako da u obzir uzima i njezine izmjene.
   Članak 49.
   Stavljanje izvan snage Odluke 2007/643/ZVSP
   Odluka 2007/643/ZVSP stavlja se izvan snage.
   Članak 50.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 4. kolovoza 2016.

            Za Vijeće

            Predsjednik

         M. LAJČÁK

      (1)  SL L 266, 13.10.2015., str. 55.

      (2)  SL L 269, 12.10.2007., str. 1.

      (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

      (4)  Odluka Vijeća (EU) 2016/1351 od 4. kolovoza 2016. o Pravilniku o osoblju Europske obrambene agencije i o stavljanju izvan snage Odluke 2004/676/EZ (vidi stranicu 1 ovog Službenog lista).

      (5)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

      (6)  Odluka Vijeća 2007/436/EZ, Euratom od 7. lipnja 2007. o sustavu vlastitih sredstava Europskih zajednica (SL L 163, 23.6.2007., str. 17.).

      (7)  Uredba Vijeća (EZ) br. 2965/94 od 28. studenoga 1994. o osnivanju Prevoditeljskog centra za tijela Europske unije (SL L 314, 7.12.1994., str. 1.).

      (8)  Direktiva 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ (SL L 94, 28.3.2014., str. 65.).

      (9)  Direktiva 2009/81/EZ Europskog Parlamenta i Vijeća od 13. srpnja 2009. o usklađivanju postupaka nabave za određene ugovore o radovima, ugovore o nabavi robe i ugovore o uslugama koje sklapaju javni naručitelji ili naručitelji u području obrane i sigurnosti te izmjeni direktiva 2004/17/EZ i 2004/18/EZ (SL L 216, 20.8.2009., str. 76.).

      (10)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

      (11)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).


title: Odluka br. 716/2009/EZ Europskog parlamenta i Vijeća od 16. rujna 2009. o osnivanju programa Zajednice za podupiranje posebnih aktivnosti u području financijskih usluga, financijskog izvještavanja i revizije

text:
               10/Sv. 001

               HR

               Službeni list Europske unije

               300

         32009D0716

               L 253/8

               SLUŽBENI LIST EUROPSKE UNIJE

               16.09.2009.

      ODLUKA br. 716/2009/EZ EUROPSKOG PARLAMENTA I VIJEĆA

   od 16. rujna 2009.
   o osnivanju programa Zajednice za podupiranje posebnih aktivnosti u području financijskih usluga, financijskog izvještavanja i revizije
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanje Europske zajednice, a posebno njegov članak 95.,
   uzimajući u obzir prijedlog Komisije,
   uzimajući u obzir mišljenje Gospodarskog i socijalnog odbora (1),
   u skladu s postupkom utvrđenim u članku 251. Ugovora (2),
   budući da:

               (1)

               Sektor financijskih usluga predstavlja ključnu sastavnicu unutarnjeg tržišta, presudan za pravilno funkcioniranje europskog gospodarstva i globalnu konkurentnost. Zdrav i dinamičan financijski sektor nalaže stabilan regulacijski i nadzorni okvir koji može udovoljiti potrebama sve veće integriranosti financijskih tržišta Zajednice.

               (2)

               Kriza na financijskim tržištima, koja traje od 2007., pitanja nadzora financijskih institucija, financijskog izvještavanja i revizije stavlja u središte političke agende Zajednice, u vezi s kojom je potrebno osigurati zajednički okvir unutarnjeg tržišta koji dobro djeluje.

               (3)

               U globalnom gospodarstvu također postoji potreba usuglašavanja standarda različitih jurisdikcija te razvoja međunarodnih standarda u okviru postupka koji je pregledan te je predmet demokratske provjere. Stoga je potrebno da se Zajednica uključi u postupak utvrđivanja međunarodnih standarda za financijska tržišta. Kako bi se osiguralo da se poštuju interesi Zajednice te da globalni standardi budu visokokvalitetni i u skladu s pravom Zajednice, ključno je da u postupku utvrđivanja međunarodnih standarda interesi Zajednice budu zastupani na odgovarajući način.

               (4)

               U skladu s Uredbom (EZ) br. 1606/2002 Europskog parlamenta i Vijeća od 19. srpnja 2002. o primjeni međunarodnih računovodstvenih standarda (3) (Uredba o MRS-ovima) Međunarodni standardi financijskog izvještavanja (MSFI) trebali bi postati dio prava Zajednice koja primjenjuju trgovačka društva čije su vrijednosnice uvrštene na uređenom tržištu Zajednice, pod uvjetom da MSFI-ji udovoljavaju kriterijima iz navedene Uredbe. Stoga MSFI-ji imaju značajnu ulogu u funkcioniranju unutarnjeg tržišta te je u izravnom interesu Zajednice osigurati da se postupak razvoja i usvajanja standarda oblikuju standardi koji su usklađeni sa zahtjevima pravnog okvira unutarnjeg tržišta.

               (5)

               MSFI-je izdaje Odbor za međunarodne računovodstvene standarde (IASB), a pripadajuća tumačenja izdaje Odbor za tumačenje međunarodnog financijskog izvještavanja (IFRIC), dva tijela Zaklade odbora za međunarodne računovodstvene standarde (IASCF). Stoga je važno uspostaviti odgovarajuće modalitete financiranja IASCF-a.

               (6)

               Europska savjetodavna skupina za financijsko izvještavanje (EFRAG) utemeljena je 2001. od strane europskih organizacija koje zastupaju izdavatelje, ulagače i računovodstvenu struku koji su uključeni u postupak financijskog izvještavanja. U skladu s Uredbom o MRS-ovima EFRAG Komisiji dostavlja mišljenja o usklađenosti s pravom Zajednice računovodstvenih standarda, koje je izdao IASB, ili tumačenja koje je izdao IFRIC, a koje je potrebno usvojiti. EFRAG se također sve više koristi kao platforma za pružanje tehničkog doprinosa vezano uz nacrte računovodstvenih standarda.

               (7)

               Uzimajući u obzir ključnu ulogu EFRAG-a u podupiranju prava i politike u području unutarnjeg tržišta te u zastupanju europskih interesa u postupku utvrđivanja standarda na međunarodnoj razini, nužno je da Zajednica doprinese financiranju EFRAG-a.

               (8)

               U području zakonom propisane revizije Nadzorna skupina, međunarodna organizacija odgovorna za nadzor reforme upravljanja Međunarodne federacije računovođa (IFAC) je 2005 osnovala Odbor za javni nadzor (PIOB). Uloga PIOB-a je nadzor nad postupkom usvajanja Međunarodnih revizijskih standarda (ISA) i drugih aktivnosti u javnom interesu koje obavlja Međunarodna federacija računovođa (IFAC). ISA se mogu usvojiti za primjenu u Zajednici, pod uvjetom da su utvrđeni na temelju propisanog postupka, uz javni nadzor i transparentno, u skladu s člankom 26. Direktive 2006/43/EZ Europskog parlamenta i Vijeća od 17. svibnja 2006. o zakonom propisanim revizijama godišnjih financijskih izvještaja i konsolidiranih financijskih izvještaja (4).

               (9)

               Uvođenje ISA u pravo Zajednice te ključna uloga PIOB-a u osiguranju njihovog udovoljavanja zahtjevima utvrđenim Direktivom 2006/43/EZ znače da je u izravnom interesu Zajednice osigurati da se postupkom razvoja i odobravanja standarda odobre standardi koji su usklađeni s pravnim okvirom unutarnjeg tržišta. Zato je važno osigurati odgovarajuće načine financiranja PIOB-a.

               (10)

               Sukladno navedenom primjereno je uspostaviti program Zajednice (dalje u tekstu: Program) kojim će se omogućiti sufinanciranje aktivnosti EFRAG-a, IASCF-a i PIOB-a, koji, u skladu s člankom 162. Uredbe Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 (5), ostvaruju ciljeve od općeg europskog interesa sastavljanjem ili prihvaćanjem standarda ili nadzorom nad postupcima utvrđivanja standarda u području računovodstvenog izvještavanja i revizije.

               (11)

               Također je primjereno osigurati bespovratna sredstva trima pravnim pomoćnim strukturama, čiji je isključivi cilj pružiti administrativnu potporu Odboru europskih regulatora za vrijednosnice, koji je osnovan Odlukom Komisije 2009/77/EZ (6), Odboru europskih nadzornih tijela za bankarstvo, koji je osnovan Odlukom Komisije 2009/78/EZ (7), te Odboru europskih nadzornih tijela za osiguranje i strukovno mirovinsko osiguranje, koji je osnovan Odlukom Komisije 2009/79/EZ (8), (zajedno: Odborima nadzornih tijela) pri obavljanju njihovih mandata i projekata koji se odnose na nadzornu konvergenciju, a posebno osposobljavanje zaposlenika nacionalnih nadzornih tijela te upravljanje projektima informacijske tehnologije.

               (12)

               Financijska kriza ukazala je na hitnu potrebu napretka u području nadzorne konvergencije i suradnje. Stoga je primjereno, da Zajednica financijski podupre posebne aktivnosti Odbora nadzornih tijela koje treba provesti kako bi se ostvario napredak.

               (13)

               Ujednačena provedba i primjena prava Zajednice u području financijskih usluga je, što se tiče nadzora, neophodna za uklanjanje preostalih prepreka neometanom funkcioniranju unutarnjeg tržišta. Neka od najučinkovitijih i najprimjerenijih sredstava kojima Odbor nadzornih tijela to može postići jest osiguranje boljeg zajedničkog osposobljavanja zaposlenika nacionalnih nadzornih tijela te razvoj zajedničkih instrumenata informacijske tehnologije.

               (14)

               Tijela koja djeluju u području nadzora, računovodstva i revizije znatno ovise o financiranju te usprkos njihovoj značajnoj ulozi u Zajednici niti jedan od predloženih korisnika Programa ne koristi financijsku potporu iz proračuna Zajednice, što može utjecati na njihovu sposobnost ispunjavanja zadataka koji su odlučujući za funkcioniranje unutarnjeg tržišta.

               (15)

               Sufinanciranje Zajednice osigurava da korisnici imaju na raspolaganju jasno, stabilno, raznovrsno, pouzdano i prikladno financiranje kako bi mogli neovisno i učinkovito ispunjavati svoje zadaće u javnom interesu.

               (16)

               Trebalo bi osigurati dostatna financijska sredstva putem doprinosa Zajednice za funkcioniranje Odbora nadzornih tijela te utvrđivanje međunarodnih računovodstvenih i revizijskih standarda, a posebno za IASCF, uključujući EFRAG i PIOB.

               (17)

               Financijska sredstva zajednice trebala bi biti, posebno kad je riječ o posebnom slučaju IASCF-a, uvjetovana praktičnom provedbom reformi upravljanja koje je zatražila Zajednica.

               (18)

               Pri dostavljanju svojih godišnjih nacrta programa rada Europskom parlamentu, Vijeću i Komisiji, kako je zatraženo Rezolucijom Europskog parlamenta od 9. listopada 2008. (9) i zaključcima Vijeća od 14. svibnja 2008., Odbori nadzornih tijela trebaju u programe rada uključiti odjeljak koji detaljno opisuje aktivnosti koje su financirane u okviru Programa tijekom predmetne godine, a posebno navodi iznose financiranja te učinke financiranih aktivnosti, kao i opis aktivnosti koje Odbor nadzornih tijela namjerava predložiti Komisiji za financiranje u okviru programa tijekom slijedeće godine.

               (19)

               Uz promjenu svojih izvora financiranja IASCF i ERAG su u tijeku provedbe reforme upravljanja, čija je nužnost postala jasnija tijekom financijske krize, a s ciljem da njihova struktura i postupci osiguraju neovisno, učinkovito, transparentno i demokratski odgovorno ispunjavanje zadataka u javnom interesu. Važnost navedenih reformi naglašena je u izvješću Skupine na visokoj razini o financijskom nadzoru kojom je predsjedao Jacques de Larosière (de Larosièrova skupina) od 25. veljače 2009., u Komunikaciji Komisije za proljetno zasjedanje Europskog vijeća od 4. ožujka 2009. pod nazivom „Poticanje europskog oporavka” te na sastanku zemalja skupine G20 2. travnja 2009. Navedene reforme trebale bi biti provedene do početka sufinanciranja Zajednice. Što se tiče IASCF-a, reforme, među ostalim, trebaju uključivati ispunjavanje očekivanja Rezolucije Europskog parlamenta od 24. travnja 2008. o Međunarodnim standardima financijskog izvještavanja (MSFI) te upravljanju Odborom za međunarodne računovodstvene standarde (IASB) i Zaključaka Vijeća od 8. srpnja 2008., a posebno osnivanje Nadzornog odbora s relevantnim ovlastima te primjerenog sastava, veću transparentnost i legitimnost u postupcima utvrđivanja standarda i dnevnog reda IASCF-a, povećanje učinkovitosti Savjetodavnog vijeća za standarde te formaliziranje uloge procjene učinaka kao sastavnog dijela propisanog postupka IASB-a.

               (20)

               Korisnici koji se bave međunarodnim aktivnostima u trećim zemljama, kao što su PIOB i IASCF, ne bi smjeli nastaviti koristiti pravo na sufinanciranje Zajednice ako nakon isteka prve dvije godine sufinanciranja nisu ostvarili značajan napredak u osiguravanju neutralnog financiranja u većem dijelu njihovog ukupnog financiranja, uključujući i financiranje od sudionika iz trećih zemalja.

               (21)

               Direktiva 2006/43/EZ propisuje državama članicama osnivanje neovisnih nadzornih organa u području revizije. Nedavni događaji na tržištu su, međutim, pokazali nedostatke u brojnim područjima, uključujući reviziju. S ciljem poboljšanja kvalitete revizije u Europskoj uniji Komisija bi stoga do 1. srpnja 2010. trebala predstaviti izvješće o jačanju suradnje europskih nadzornih tijela revizorskih društava.

               (22)

               Financijska kriza može dovesti do osnivanja novih tijela na razini Zajednice ili međunarodnoj razini sa zaduženjem pokrivanja ciljeva Zajednice koji su slični onima korisnika Programa.

               (23)

               Trebalo bi biti moguće uključiti u Program navedena tijela kao nove korisnike, pod uvjetom da oni udovoljavaju kriterijima prihvatljivosti iz ove Odluke.

               (24)

               Mjere potrebne za provedbu ove Odluke trebalo bi usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (10).

               (25)

               Posebno, Komisiju je potrebno ovlastiti za odabir novih korisnika Programa te u skladu s navedenim izmijeniti Prilog. Budući da su te mjere općenitog opsega te su namijenjene izmjenama elemenata ove Odluke koji nisu ključni tako da ih se zamjeni drugim elementima koji nisu ključni, potrebno ih je usvojiti u skladu s regulatornim postupkom uz kontrolu koji je predviđen člankom 5.a Odluke 1999/468/EZ.

               (26)

               Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih Zajednica (11) (Financijska uredba) i Uredbu Komisije (EZ, Euratom) br. 2342/2002, koje štite financijske interese Zajednice, potrebno je primijeniti uzimajući u obzir načela jednostavnosti i dosljednosti pri izboru proračunskih instrumenta, ograničavanje broja slučajeva kad Komisija zadržava izravnu odgovornost za provedbu i upravljanje, te zahtjev proporcionalnosti između razine sredstava i administrativnog opterećenja povezanog s njihovom uporabom.

               (27)

               Financijska kriza je naglasila potrebu reformiranja regulatornog i nadzornog modela financijskog sektora Europske unije. U Komunikaciji pod nazivom „Poticanje europskog oporavka” Komisija je najavila namjeru predložiti potrebne zakonodavne prijedloge primjereno uzimajući u obzir zaključke de Larosièrove skupine. Europsko Vijeće je 19. i 20. ožujka 2009. pristalo na potrebu poboljšanja regulacije i nadzora financijskih institucija u Europskoj uniji, te izvješće de Larosièrove skupine kao temelj djelovanja. Komisija bi trebala što je prije moguće, a najkasnije do 1. srpnja 2010. Europskom parlamentu i Vijeću predočiti relevantne prijedloge.

               (28)

               Ova bi Odluka trebala osigurati mogućnost sufinanciranja aktivnosti određenih tijela koja slijede ciljeve od općeg interesa Zajednice u vezi s pitanjima cijele Zajednice u području financijskih usluga i utvrđivanja standarda, prihvaćanja standarda ili nadzora nad postupcima usvajanja standarda u području financijskog izvještavanja i revizije.

               (29)

               Financiranje od strane Zajednice predlaže se za jasno definiran i ograničen broj najvažnijih tijela u području financijskih usluga. Unutar trenutačnog institucionalnog okvira novi mehanizmi financiranja osigurat će stabilno, raznoliko, zdravo i primjereno financiranje koje će relevantnim tijelima omogućiti neovisno i učinkovito ispunjavanje njihovih zadaća povezanih sa Zajednicom ili u javnom interesu Zajednice. Financijska potpora će se odobravati u skladu s uvjetima utvrđenim Financijskom Uredbom i Uredbom (EZ, Euratom) br. 2342/2002.

               (30)

               Budući da države članice ne mogu u dovoljnoj mjeri ostvariti ciljeve ove Odluke te ih se zbog njezina opsega i učinka može lakše ostvariti na razini Zajednice, Zajednica može usvojiti mjere u skladu s načelom supsidijarnosti kako je određeno u članku 5. Ugovora. U skladu s načelom proporcionalnosti iz navedenog članka, ova Odluka ne prelazi okvire u svrhu postizanja navedenih ciljeva,

         DONIJELI SU OVU ODLUKU:
   Članak 1.
   Predmet i područje primjene
   Program Zajednice (Program) uspostavlja se za razdoblje od 1. siječnja 2010. do 31. prosinca 2013. radi podupiranja aktivnosti tijela koja doprinose ostvarivanju ciljeva politike Zajednice u vezi s nadzornom konvergencijom i suradnjom u području financijskih usluga te u vezi s financijskim izvještavanjem i revizijom.
   Članak 2.
   Ciljevi
   1.   Opći cilj Programa je poboljšati uvjete funkcioniranja unutarnjeg tržišta podupiranjem djelovanja, aktivnosti i radnjama određenih tijela u području financijskih usluga, financijskog izvještavanja i revizije.
   2.   Program obuhvaća sljedeće aktivnosti:

               (a)

               one koje podupiru provedbu politika Zajednice čiji je cilj konvergencija nadzora, a posebno putem osposobljavanja osoblja nacionalnih nadzornih tijela i upravljanja projektima informacijske tehnologije u području financijskih usluga; te

               (b)

               one koje razvijaju ili pružaju doprinos za razvoj standarda, primjenu, procjenu ili praćenje standarda, ili nadzor nad postupcima utvrđivanja standarda kao potpora provedbi politika Zajednice u području financijskog izvještavanja i revizije.

         3.   Provedba ovog Programa ne narušava neovisnost Odbora supervizora određenu Odlukama 2009/77/EZ, 2009/78/EZ i 2009/79/EZ.
   Članak 3.
   Dostupnost Programa
   Kako bi ispunio uvjete za financiranje Zajednice u skladu s Programom korisnik mora udovoljiti sljedećim uvjetima:

               (a)

               mora biti neprofitna pravna osoba čiji je cilj promicanje javnog interesa i ostvarivanje ciljeva od općeg europskog interesa kako je određeno člankom 162. Uredbe (EZ, Euratom) br. 2342/2002; te

               (b)

               ne smije, u trenutku dodjele bespovratnih sredstava, biti u nekoj od situacija iz članka 93. stavka 1., članka 94 ili članka 96. stavka 2. točke (a) Financijske uredbe.

         Članak 4.
   Korisnici Programa
   1.   Korisnici Programa navedeni su u Prilogu.
   2.   Korisnici koji se bave međunarodnim aktivnostima u trećim zemljama, kao što su IASCF i PIOB, ne nastavljaju koristiti mogućnosti sufinanciranja Programom ako nakon isteka prve dvije godine sufinanciranja nisu ostvarili značajan napredak ne bi li osigurali da neutralni načini financiranja predstavljaju veći dio njihovog ukupnog financiranja, uključujući i financiranje od sudionika iz trećih zemalja.
   Članak 5.
   Dodjela bespovratnih sredstava
   1.   Komisija osigurava financiranje iz Programa u obliku bespovratnih sredstava te isključivo po primitku odgovarajućeg radnog programa i procjene ukupnog proračuna.
   2.   Financijska sredstva Zajednice dodjeljuju se u obliku bespovratnih sredstava za poslovanje ili akcije, pod sljedećim uvjetima:

               (a)

               za korisnike iz odjeljka A Priloga, financijska sredstva Zajednice moraju biti dodijeljena u obliku bespovratnih sredstava za poslovanje;

               (b)

               za korisnike iz odjeljka B Priloga:

                           i.

                           korisnici mogu izabrati između bespovratnih sredstava za akcije i bespovratnih sredstava za poslovanje; te

                           ii.

                           prilikom podnošenja svog radnog programa i procjene ukupnog proračuna Komisiji u skladu sa stavkom 1., korisnik mora Komisiji dostaviti pismenu potvrdu da njegov zahtjev za financiranje ne ugrožava neovisnost Odbora nadzornih tijela kojem taj korisnik pruža administrativnu pomoć.

         3.   Bespovratna sredstva za poslovanje se dodjeljuju samo za financiranje troškova poslovanja i izdataka korisnika koji uključuju poslovanje njihovih tajništva i plaće zaposlenicima.
   Prilikom ponovnog odobravanja bespovratnih sredstava za poslovanje, ona se ne smanjuju automatski.
   4.   Bespovratna sredstva za akcije dodjeljuju se isključivo za aktivnosti iz članka 6. te podliježu sljedećim uvjetima:

               (a)

               njihov isključiv cilj mora biti osposobljavanje korisnike iz odjeljka B Priloga za pružanje administrativne pomoći Odboru nadzornih tijela pri razvoju i provedbi programa utvrđenih odlukama o odobrenju bespovratnih sredstva za aktivnosti; te

               (b)

               statuti korisnika iz odjeljka B Priloga moraju jasno propisivati njihovu funkciju administrativne pomoći.

         Funkcija administrativne pomoći iz točke (b) je jedina svrha korisnika iz Odjeljka B Priloga te uključuje obavljanje aktivnosti kako je utvrđeno člankom 6. u korist Odbora nadzornih tijela.
   5.   Komisija odlučuje o iznosima i maksimalnom postotku financiranja te javno objavljuje navedene odluke.
   Članak 6.
   Prihvatljive aktivnosti korisnika za bespovratna sredstva za akcije
   Ne dovodeći u pitanje članak 2. stavak 3. i članke 3. i 5., sljedeće aktivnosti smatraju se prihvatljivima za dodjelu bespovratnih sredstava za akcije kao posebni projekti od značaja za Zajednicu:

               (a)

               projekti informacijske tehnologije;

               (b)

               programi osposobljavanja i sustavi upućivanja zaposlenika nacionalnih nadzornih tijela;

               (c)

               organiziranje konferencija, seminara, osposobljavanja i sastanaka stručnjaka;

               (d)

               priprema i izdavanje publikacija, priprema i obavljanje drugih aktivnosti informiranja;

               (e)

               provođenje istraživanja, pripremanje studija; te

               (f)

               druge posebne aktivnosti potpore relevantne za pravo ili politiku Zajednice u području računovodstva i revizije ili nadzorne konvergencije ili suradnje.

         Članak 7.
   Odabir novih korisnika
   1.   Komisija može odabrati nove korisnike Programa i u skladu s time promijeniti Prilog. Navedene mjere, namijenjene izmjeni elemenata koji nisu ključni ove Odluke njihovom dopunom, usvajaju se u skladu s regulatornim postupkom s kontrolom kako je navedeno u članku 13. stavku 2.
   2.   Kako bi ispunilo uvjete za novog korisnika, pojedino tijelo mora ispuniti kriterije iz članka 3. te barem jedan od sljedećih kriterija:

               (a)

               mora biti neposredni slijednik nekog od korisnika navedenih u Prilogu;

               (b)

               mora obavljati aktivnosti koje podupiru provedbu politika Zajednice usmjerenih na nadzornu konvergenciju i suradnju u području financijskih usluga; ili

               (c)

               mora biti neposredno uključeno u postupak razvoja ili pružanja doprinosa za razvoj međunarodnih standarda, primjenu, procjenu ili praćenje tih standarda ili nadzor nad postupkom utvrđivanja standarda kao potpora provedbi politika Zajednice u području financijskog izvještavanja i revizije.

         3.   Ako tijelo koje je Komisija odabrala kao novog korisnika:

               (a)

               udovoljava kriteriju iz stavka 2. točke (a) ovog Članka, mogu mu se dodijeliti bespovratna sredstva njegovog prethodnika navedenog u Prilogu, pod uvjetom da to tijelo u slučaju dodjele bespovratnih sredstava za akcije također udovoljava kriterijima prihvatljivih aktivnosti iz članka 6; ili

               (b)

               udovoljava kriterijima prihvatljivih aktivnosti iz članka 6. te kriterijima iz točaka (b) ili (c) stavka 2. ovog članka, mogu mu se dodijeliti bespovratna sredstva za akcije.

         Pod točkom (b) ovog stavka, najviši iznos financiranja koji je raspoloživ iz bespovratnih sredstava za aktivnosti ne smije na godišnjoj razini prelaziti iznos neiskorištenih bespovratnih sredstava dodijeljenih za posebne akcije ili bespovratnih sredstava za poslovanje iz članka 9.
   Članak 8.
   Transparentnost
   Svaki korisnik financijskih sredstava iz Programa mora na javno dostupnom mjestu, kao što je internetska stranica, publikacija ili godišnje izvješće, navesti da je primio financijska sredstva iz proračuna Europske unije.
   Članak 9.
   Financijske odredbe
   1.   Referentna financijska potpora za provedbu ove Odluke tijekom razdoblja od 2010. do 2013. iznosi 38 700 000 EUR. U tom okviru, sredstva za preuzete obveze korisnicima iz Odjeljka B Priloga iznose najmanje 13 500 000 EUR, obveze prema IASCF ne prelaze 12 750 000 EUR, a one prema EFRAG-u ne prelaze iznos od 11 250 000 EUR.
   2.   Proračunsko tijelo odobrava godišnja sredstva dodijeljena u skladu s ovom Odlukom u granicama financijskog okvira.
   3.   Kad Komisija proračunskom tijelu prvi put podnese zahtjev za odobrenje proračunskih sredstava u okviru prednacrta proračuna u vezi s IASCF-om, obvezna je, mjesec dana prije podnošenja spomenutog zahtjeva Europskom parlamentu i Vijeću, podnijeti izvješće o reformi upravljanja IASCF-om. Europski parlament i Vijeće na odgovarajući način ocjenjuju navedeno izvješće. Izvješće se usmjerava na strukturu i postupke upravljanja, uključujući sastav i ovlasti Nadzornog odbora, a posebno na njegovu sposobnost transparentnog i učinkovitog ispunjavanja zadaće koja je u javnom interesu. U izvješću se također navodi napredak u vezi hodograma primjene MSFI-ja u trećim zemljama za njihove domaće izdavatelje.
   4.   Kad Komisija proračunskom tijelu podnese svoj prvi zahtjev za odobrenje proračunskih sredstava u okviru prednacrta proračuna u vezi s godinom nakon prve dvije godine financiranja IASCF-a i PIOB-a, obvezna je, mjesec dana prije spomenutog zahtjeva dostaviti izvješće o tome jesu li IASCF i PIOB ostvarili značajan napredak ka ostvarivanju cilja osiguravanja neutralnih načina financiranja kao većeg dijela njihovog ukupnog financiranja, uključujući sudionike iz trećih zemalja. Izvješće na odgovarajući način ocjenjuju Europski parlament i Vijeće uzimajući u obzir je li ostvaren značajan napredak prema neutralnom financiranju, uključujući sudionike iz trećih zemalja.
   Članak 10.
   Provedba
   Komisija donosi mjere potrebne za provedbu ove Odluke u skladu s postupkom predviđenim u Financijskoj uredbi i Uredbi (EZ, Euratom) br. 2342/2002.
   Članak 11.
   Nadzor
   1.   Komisija osigurava da:

               (a)

               korisnik za sve akcije koje se financiraju iz Programa u okviru bespovratnih sredstava za akcije jednom godišnje podnosi tehnički i financijski izvještaj o napretku i završno izvješće nakon završetka akcije; te

               (b)

               korisnik za sve programe rada koji se financiraju iz Programa u okviru bespovratnih sredstava za poslovanje jednom godišnje podnosi izvješće o aktivnosti i financijski izvještaj o provedbi programa rada i završno izvješće na kraju razdoblja trajanja prava na financijska sredstva Zajednice.

         Komisija određuje oblik i sadržaj izvješća iz točaka (a) i (b).
   2.   Ne dovodeći u pitanje revizije koje provodi Revizorski sud u suradnji s nadležnim nacionalnim revizorskim tijelima ili službama iz članka 248. Ugovora ili preglede koji su obavljeni u skladu s točkom (b) prvog podstavka članka 279. stavka 1. Ugovora, dužnosnici i ostalo osoblje Komisije mogu provesti provjere na terenu, uključujući provjere uzorka, akcija koje se financiraju iz Programa te u skladu s Uredbom Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (12). Kada je potrebno, Europski ured za borbu protiv prijevara (OLAF) provodi istrage koje uređuje Uredba (EZ) br. 1073/1999 Europskog parlamenta i Vijeća (13).
   3.   Komisija osigurava da joj (ili bilo kojem predstavniku, kojeg je ovlastila) ugovori i sporazumi koji proizlaze iz provedbe Programa) omogućuju nadzor i financijsku kontrolu, uključujući od strane OLAF-a, te u slučaju revizije, Revizorskog suda, ako je potrebno i izravno na terenu.
   4.   Osoblje Komisije i vanjski suradnici koje je ovlastila Komisija imaju odgovarajuće pravo pristupa u prostorije korisnika te svim informacijama, uključujući informacije u elektronskom obliku, koje su potrebne za obavljanje navedenih revizija.
   5.   Revizorski sud i OLAF imaju jednaka prava kao Komisija, a posebno vezano uz pristup.
   6.   Korisnik bespovratnih sredstava za poslovanje ili akcije obvezan je, na zahtjev Komisije, staviti na raspolaganje svu dodatnu dokumentaciju, uključujući revidirane financijske izvještaje, koji se odnose na izdatke nastale tijekom godine primanja bespovratnih sredstava, tijekom razdoblja od najmanje pet godina nakon zadnje isplate. Korisnik spomenutih bespovratnih sredstava osigurava Komisiji, gdje je primjenjivo, pristup dodatnoj dokumentaciji koja je pohranjena kod partnera ili članova.
   7.   Na temelju rezultata izvješća i pregleda uzoraka iz stavaka 1. i 2. Komisija osigurava, ako je potrebno, prilagodbu opsega ili uvjeta dodjele prvotno odobrene financijske potpore te rasporeda isplata.
   8.   Komisija osigurava poduzimanje svih koraka potrebnih za provjeru pravilnosti provedbe financiranih akcija i usklađenosti s ovom Odlukom i Financijskom uredbom.
   Članak 12.
   Zaštita financijskih interesa Zajednice
   1.   Komisija osigurava da su u provedbi aktivnosti koje se financiraju iz Programa, zaštićeni financijski interesi Zajednice primjenom preventivnih mjera protiv prijevara, korupcije ili drugih ilegalnih aktivnosti, provedbom učinkovitih provjera te utjerivanjem nezakonito isplaćenih iznosa i, ako su otkrivene nepravilnosti, učinkovitim, proporcionalnim i odvraćajućim sankcijama u skladu s Uredbom Vijeća (EZ, Euratom) br. 2988/95 (14), Uredbom (Euratom, EZ) br. 2185/96 te Uredbom (EZ) br. 1073/1999.
   2.   Za aktivnosti Zajednice koje su financirane iz ovog Programa, pojam nepravilnosti u skladu s člankom 1. stavkom 2. Uredbe (EZ, Euratom) br. 2988/95 znači svaku povredu odredbi prava Zajednice koja proizlazi iz djelovanja ili propusta gospodarskog subjekta, koja ima ili bi mogla dovesti u pitanje opći proračun Europske unije ili proračune kojima upravljaju Zajednice, bilo zbog smanjenja ili gubitka prihoda iz vlastitih sredstava koja su prikupljena neposredno u ime Zajednice ili neopravdanih izdataka.
   3.   Komisija osigurava da se odobreni iznos financijske potpore za pojedinu aktivnost smanji, suspendira ili utjera, ako ustanovi nepravilnosti, uključujući nepoštovanje ove Odluke, pojedine odluke, ugovora ili sporazuma na temelju kojih se odobrava dotična financijska potpora, ili ako se pokaže da je, bez traženja odobrenja od Komisije, akcija izmijenjena tako da je u sukobu s naravi ili provedbenim uvjetima projekta.
   4.   Ako se ne poštuju rokovi ili se samo dio dodijeljene financijske potpore može opravdati ostvarenim napretkom u provedbi aktivnosti, korisnik je u određenom roku obvezan Komisiji dostaviti očitovanje. Ako korisnik ne podnese zadovoljavajući odgovor, Komisija može otkazati preostalu financijsku potporu te zahtijevati povrat već isplaćenih iznosa.
   5.   Komisija osigurava povrat svake neopravdane isplate. Na iznose koji nisu pravovremeno vraćeni obračunava se kamata u skladu s uvjetima utvrđenim Financijskom uredbom.
   Članak 13.
   Odborski postupak
   1.   Komisiji pomaže odbor.
   2.   Prilikom pozivanja na ovaj stavak primjenjuju se članak 5.a stavci 1. do 4. te članak 7. Odluke 1999/468/EZ uzimajući u obzir odredbe njezinog članka 8.
   Članak 14.
   Ocjenjivanje
   1.   Komisija najkasnije šest mjeseci prije završetka Programa podnosi Europskom parlamentu i Vijeću izvješće o ostvarivanju ciljeva Programa. Izvješće se između ostalog temelji na godišnjim izvješćima iz članka 11. stavka 1.
   U navedenom izvješću ocjenjuje se ukupna primjerenost i koherentnost Programa, učinkovitost njegove provedbe te opća učinkovitost i pojedinačna učinkovitost različitih akcija s obzirom na ostvarivanje ciljeva iz članka 2.
   Izvješće se prosljeđuje na znanje Gospodarskom i socijalnom odboru.
   2.   Europski parlament i Vijeće u skladu s Ugovorom odlučuju o nastavku Programa nakon 31. prosinca 2013.
   3.   Komisija Europskom parlamentu i Vijeću što je prije moguće, a najkasnije do 1. srpnja 2010. podnosi izvješće o nužnosti daljnjih reformi financijskog nadzornog sustava te predstavlja, ako je potrebno, potrebne zakonodavne prijedloge.
   4.   Komisija Europskom parlamentu i Vijeću, zajedno s privremenim prijedlogom proračuna za 2011., podnosi izvješće o mogućim prilagodbama ukupne financijske potpore u odnosu na sredstva za preuzete obveze korisnicima iz Odjeljka B Priloga.
   5.   Komisija do 1. srpnja 2010. podnosi izvješće o jačanju suradnje između europskih nadzornih tijela revizorskih društava.
   Članak 15.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 16. rujna 2009.

            Za Europski parlament

            Predsjednik

         J. BUZEK

            Za Vijeće

            Predsjednik

         C. MALMSTRÖM

      (1)  Mišljenje od 25. ožujka 2009. (još nije objavljeno u Službenom listu).

      (2)  Mišljenje Europskog parlamenta od 6. svibnja 2009. (još nije objavljeno u Službenom listu) i Odluka Vijeća od 27. srpnja 2009.

      (3)  SL L 243, 11.9.2002., str. 1.

      (4)  SL L 157, 9.6.2006., str. 87.

      (5)  SL L 357, 31.12.2002., str. 1.

      (6)  SL L 25, 29.1.2009., str. 18.

      (7)  SL L 25, 29.1.2009., str. 23.

      (8)  SL L 25, 29.1.2009., str. 28.

      (9)  Rezolucija Europskog parlamenta od 9. listopada 2008. s preporukama Komisiji o praćenju Lamfalussyjevog postupka: buduća struktura nadzora (još nije objavljeno u Službenom listu).

      (10)  SL L 184, 17.7.1999., str. 23.

      (11)  SL L 248, 16.9.2002., str. 1.

      (12)  SL L 292, 15.11.1996., str. 2.

      (13)  SL L 136, 31.5.1999., str. 1.

      (14)  SL L 312, 23.12.1995., str. 1.
   PRILOG
   Korisnici iz ove Odluke su:

      Odjeljak A

   Korisnici u području financijskog izvještavanja:

               —

               Europska savjetodavna skupina za financijsko izvještavanje (EFRAG);

               —

               Zaklada odbora za međunarodne računovodstvene standarde (IASCF).

         Korisnici u području revizije:

               —

               Odbor za nadzor javnog interesa (PIOB).

      Odjeljak B

   Tijela koja imaju za cilj pružanje administrativne podrške Odboru europskih regulatora za vrijednosnice, Odboru europskih nadzornih tijela za bankarstvo i Odboru europskih nadzornih tijela za osiguranje i strukovno mirovinsko osiguranje:

               —

               vezano uz Odbor europskih nadzornih tijela za bankarstvo (CEBS), CEBS Secretariat Limited, koji je društvo s ograničenom dogovornošću bez dioničkog kapitala, čije je registrirano sjedište u Londonu i koje je registrirano u „Companies House”, registru trgovačkih društava UK, pod brojem 5161108.

               —

               vezano uz Odbor europskih regulatora za vrijednosne papire (CESR) francuska neprofitna organizacija (association loi 1901), čije je registrirano sjedište u Parizu i koja je registrirana kod „préfecture de police” pod brojem 441545308.

               —

               vezano uz Odbor europskih nadzornih tijela za osiguranje i strukovno mirovinsko osiguranje (CEIOPS) njemačka neprofitna organizacija (eingetragener Verein (e.V.)), čije je registrirano sjedište u Frankfurtu i koja je registriran kod „Amtsgericht Frankfurt am Main” pod brojem VR 12777.


title: 2008/196/EZ: Odluka Vijeća od 18. veljače 2008. o sklapanju Sporazuma između Europske zajednice i Vlade Malezije o određenim aspektima usluga u zračnom prometu

text:
               11/Sv. 120

               HR

               Službeni list Europske unije

               117

         32008D0196

               L 060/30

               SLUŽBENI LIST EUROPSKE UNIJE

         ODLUKA VIJEĆA
   od 18. veljače 2008.
   o sklapanju Sporazuma između Europske zajednice i Vlade Malezije o određenim aspektima usluga u zračnom prometu
   (2008/196/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno članak 80. stavak 2. zajedno s člankom 300. stavkom 2. prvom rečenicom prvog podstavka i člankom 300. stavkom 3. prvim podstavkom,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Vijeće je 5. lipnja 2003. ovlastilo Komisiju da s trećim zemljama započne pregovore o zamjeni određenih odredaba postojećih bilateralnih sporazuma, sporazumom Zajednice.

               (2)

               Komisija je u ime Zajednice u pregovorima s Vladom Malezije dogovorila Sporazum o određenim aspektima usluga u zračnom prometu (Sporazum) u skladu s mehanizmima i direktivama u Prilogu Odluci Vijeća kojom se Komisija ovlašćuje započeti pregovore s trećim zemljama, o zamjeni određenih odredaba postojećih bilateralnih sporazuma, sporazumom Zajednice.

               (3)

               Sporazum je potpisan u ime Zajednice, pod uvjetom njegova mogućeg kasnijeg sklapanja u skladu s Odlukom Vijeća 2007/210/EZ (1).

               (4)

               Sporazum bi trebalo odobriti,

         ODLUČILO JE:
   Članak 1.
   Odobrava se u ime Zajednice Sporazum između Europske zajednice i Vlade Malezije o određenim aspektima usluga u zračnom prometu.
   Članak 2.
   Predsjednik Vijeća ovlašten je imenovati osobu opunomoćenu za davanje obavijesti iz članka 8. stavka 1. Sporazuma.

      Sastavljeno u Bruxellesu 18. veljače 2008.

            Za Vijeće

            Predsjednik

         D. RUPEL

      (1)  SL L 94, 4.4.2007., str. 26.


title: Odluka Vijeća 2013/352/ZVSP od 2. srpnja 2013. o izmjeni Odluke 2012/440/ZVSP o imenovanju posebnog predstavnika Europske unije za ljudska prava

text:
               4.7.2013

               HR

               Službeni list Europske unije

               L 185/8

         ODLUKA VIJEĆA 2013/352/ZVSP
   od 2. srpnja 2013.
   o izmjeni Odluke 2012/440/ZVSP o imenovanju posebnog predstavnika Europske unije za ljudska prava
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 31. stavak 2. i članak 33.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               25. srpnja 2012. Vijeće je donijelo Odluku 2012/440/ZVSP (1) o imenovanju g. Stavrosa LAMBRINIDISA posebnim predstavnikom Europske unije (EUSR) za ljudska prava. Mandat EUSR-a istječe 30. lipnja 2014.

               (2)

               Odlukom 2012/440/ZVSP EUSR-u je osiguran financijski referentni iznos koji pokriva razdoblje od 25. srpnja 2012. do 30. lipnja 2013. Trebalo bi utvrditi novi financijski referentni iznos za razdoblje od 1. srpnja 2013. do 30. lipnja 2014.

               (3)

               Odluku 2012/440/ZVSP trebalo bi stoga izmijeniti na odgovarajući način,

         DONIJELO JE OVU ODLUKU:
   Članak 1.
   U članku 5. stavku 1. Odluke 2012/440/ZVSP dodaje se sljedeći podstavak:

      „Financijski referentni iznos namijenjen pokrivanju izdataka povezanih s mandatom EUSR-a u razdoblju od 1. srpnja 2013. do 30. lipnja 2014. iznosi 837 000 EUR.”

   Članak 2.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. srpnja 2013.

      Sastavljeno u Bruxellesu 2. srpnja 2013.

            Za Vijeće

            Predsjednik

         L. LINKEVIČIUS

      (1)  SL L 200, 27.7.2012., str. 21.